b'\n_START_ARTICLE_\nPotala\n_START_PARAGRAPH_\nPala\xc4\x8da Potala (Tibetansko: \xe0\xbd\x94\xe0\xbd\xbc\xe0\xbc\x8b\xe0\xbd\x8f\xe0\xbc\x8b\xe0\xbd\xa3,; enostavno Kitajsko: \xe5\xb8\x83\xe8\xbe\xbe\xe6\x8b\x89\xe5\xae\xab; tradicionalno Kitajsko: \xe5\xb8\x83\xe9\x81\x94\xe6\x8b\x89\xe5\xae\xae) se nahaja v Lhasi, v Avtonomni pokrajini Tibet, na Kitajskem. Imenuje se po gori Potalaka (kamniti rt na ju\xc5\xbenem koncu Indije), mitolo\xc5\xa1kem bivali\xc5\xa1\xc4\x8du Avalokiteshvara (v prevodu: "gospod, ki gleda dol"; to je bodisatva so\xc4\x8dutja, utele\xc5\xa1enje vseh Bud). Pala\xc4\x8da Potala je bila glavna rezidenca dalajlam vse do 14. dalajlame, ki je, v \xc4\x8dasu tibetanske vstaje leta 1959, pobegnil v Dharamsalo v Indiji. Od tedaj dalje je v pala\xc4\x8di Potala muzej._NEWLINE_Bodisatva (b\xc5\x8d\'d\xc4\xads\xc3\xa4t `w\xc9\x99) [sanskrt = razsvetljenje-bitje], v za\xc4\x8detku budizma izraz, ki se nana\xc5\xa1a na Budo, preden je dosegel najvi\xc5\xa1je razsvetljenje. Duhovna pot Bodisatve je osrednji nauk mahajana budizma.)_NEWLINE_Veliki Peti dalajlama Lozang Gyatso je za\xc4\x8del z gradnjo pala\xc4\x8de Potala v letu 1645 po tem, ko je eden od njegovih duhovnih svetovalcev, Konchog Chophel (\xe2\x80\xa0 1646) predlagal, da je mesto idealno za sede\xc5\xbe vlade, ki se je do tedaj nahajala med samostanoma Drepung in Sera ter starim delom mesta Lasa. Na predlaganem mestu so bili ostanki starej\xc5\xa1e trdnjave, ki jo je zgradil Songtsen Gampo \xc5\xbee leta 637._NEWLINE_Objekt meri v tlorisu 400 krat 350 metrov, v vi\xc5\xa1ino pa 117 m in ima 13 nadstropij. Na najvi\xc5\xa1jem delu imenovanem Ri Marpo (Rde\xc4\x8da pala\xc4\x8da), se nad mesto dvigne ve\xc4\x8d kot 300 m. Kamniti zidovi so zidani po\xc5\xa1evno tako, da je debelina spodaj tudi 5 m, povpre\xc4\x8dno pa 3 m. Gre torej za protipotresno gradnjo. V zgradbi je ve\xc4\x8d kot 1.000 sob, 10.000 oltarjev in okoli 200.000 kipov._NEWLINE_V Lasi so sicer trije glavni gri\xc4\x8di, ki predstavljajo za\xc5\xa1\xc4\x8ditnike Tibeta in sicer: Chokpori, le\xc5\xbei ju\xc5\xbeno od pala\xc4\x8de Potala in je du\xc5\xa1a gore Vajrapani, Pongwari du\xc5\xa1a Mand\xc5\xbeu\xc5\xa1rija in Marpori, hrib, na katerem stoji pala\xc4\x8da Potala.\n_START_SECTION_\nZgodovina\n_START_PARAGRAPH_\nPala\xc4\x8da Potala je zgrajena na ostankih starej\xc5\xa1e trdnjave iz leta 637, ki jo je zgradil Songts\xc3\xa4n Gampo. Od prvotnega objekta sta ohranjeni dve kapelici na severozahodnem vogalu pala\xc4\x8de. Ena je Phakpa Lhakhang, druga Chogyel Drupuk. Slu\xc5\xbeili sta Songts\xc3\xa4n Gampo-u za meditacijo._NEWLINE_Lozang Gyatso, veliki 5. dalajlama, je za\xc4\x8del z gradnjo sodobne pala\xc4\x8de Potala v letu 1645. Zunanji objekt je bil zgrajen v 3 letih, medtem ko je notranjost, skupaj z opremo, nastajala 45 let. Dalajlama se je z vlado preselil v Potrang Karpo ("Bela pala\xc4\x8da") leta 1649. Potrang Marpo ("Rde\xc4\x8da pala\xc4\x8da) je bila dograjena med letoma 1690 in 1694. Celotna gradnja je trajala vse do leta 1694, \xc5\xa1e pribli\xc5\xbeno dvanajst let po smrti 5. dalajlame. Pala\xc4\x8da Potala je slu\xc5\xbeila dalajlamam kot zimska rezidenca._NEWLINE_Med tibetansko vstajo proti Kitajski leta 1959, je bila pala\xc4\x8da nekoliko po\xc5\xa1kodovana. U\xc5\xa1la pa je po\xc5\xa1kodbam med kulturno revolucijo leta 1966 z osebnim posredovanjem Zhou Enlai-ja, ki je bil takrat premier Ljudske republike Kitajske. Kljub temu pa so bili skoraj vsi spisi (ve\xc4\x8d kot 100.000), zgodovinski dokumenti in druga umetni\xc5\xa1ka dela bodisi odstranjena, po\xc5\xa1kodovana ali uni\xc4\x8dena._NEWLINE_Pala\xc4\x8da je bila prvi\xc4\x8d obnovljena tudi od leta 1989 do 1994._NEWLINE_Pala\xc4\x8da Potala je bila vpisana na seznam Unescove svetovne dedi\xc5\xa1\xc4\x8dine leta 1994. Leta 2000 in 2001 so dodali na seznam tudi tempelj Jokhang in pala\xc4\x8do Norbulingka. Unesco je izrazil zaskrbljenost nad gradnjo sodobnih objektov v neposredni bli\xc5\xbeini pala\xc4\x8de, saj naj bi ogro\xc5\xbeali edinstveno vzdu\xc5\xa1je ob pala\xc4\x8di. Kitajska vlada se je odzvala na to z uzakonitvijo prepovedi gradnje vseh objektov vi\xc5\xa1jih od 21 metrov. UNESCO je bil tudi zaskrbljen zaradi uporabljenih materialov za obnovo pala\xc4\x8de, ki se je za\xc4\x8dela leta 2002, vendar je vodja obnove Qiangba Gesang pojasnil, da so bili uporabljeni le tradicionalni materiali in na\xc4\x8din izvedbe._NEWLINE_Od 1. maja leta 2003 dalje, je bilo \xc5\xa1tevilo obiskovalcev pala\xc4\x8de omejeno na 1.600 na dan, delovni \xc4\x8das pa skraj\xc5\xa1an na \xc5\xa1est ur dnevno. S tem ukrepom so \xc5\xbeeleli za\xc5\xa1\xc4\x8dititi objekte pred prevelikim obiskom (pred tem je bilo tudi do 5000 obiskovalcev na dan) in kvarnim vplivom na razstavljene predmete. Zaradi nadaljnjih po\xc5\xa1kodb so bili prav tako prepovedani obiski strehe. Kvote obiskovalcev so pove\xc4\x8dali 1. julija 2006 ob odprtju \xc5\xbeeleznice Qingzang na 2.300 dnevno, vendar je kvota pogosto dose\xc5\xbeena \xc5\xbee v dopoldanskem \xc4\x8dasu. V mesecih od julija do septembra, ko je sezona obiskovalcev na vi\xc5\xa1ku, je obiskovalcev tudi ve\xc4\x8d kot 6000.\n_START_SECTION_\nArhitektura\n_START_PARAGRAPH_\nPala\xc4\x8da Potala je zgrajena na nadmorski vi\xc5\xa1ini 3.700 metrov, na gori Ri Marpo ("Rde\xc4\x8da gora") v sredi\xc5\xa1\xc4\x8du Lase. S svojimi obse\xc5\xbenimi navznoter nagnjenimi zidovi, okni razdeljenimi v ravnih vrstah in ravnimi strehami na razli\xc4\x8dnih ravneh, daje videz trdnjave. Na ju\xc5\xbenem vzno\xc5\xbeju skalnega hriba je velik prostor obdan z zidovi in vrati ter velikim stebri\xc5\xa1\xc4\x8dem na notranji strani. Niz enostavnih stopni\xc5\xa1\xc4\x8d, ki se razvejajo po stopnjah, pomagajo k la\xc5\xbejemu dostopu do vrha oziroma vstopa v pala\xc4\x8do. Okna pala\xc4\x8de so zelo skrbno izdelana, pobarvana in poslikana. Pala\xc4\x8da, ki na zunaj deluje kot trdnjava, je v notranjosti po stenah in tramovju bogato okra\xc5\xa1ena in poslikana, tudi s pozlatami._NEWLINE_Velika Bela pala\xc4\x8da dolo\xc4\x8da obliko in velikost celotnega sklopa zgradb pala\xc4\x8de Potala. Osrednji del, ki se imenuje "Rde\xc4\x8da pala\xc4\x8da", je \xc5\xa1krlatne barve, je druga\xc4\x8dne oblike in prekrita s pozla\xc4\x8denimi strehami. Vsebuje glavne dvorane, kapele in sveti\xc5\xa1\xc4\x8da preteklih dalajlam.\n_START_SECTION_\nBela pala\xc4\x8da\n_START_PARAGRAPH_\nBela pala\xc4\x8da ali Potrang Karpo predstavlja bivanjski del namenjen duhov\xc5\xa1\xc4\x8dini. Prva Bela pala\xc4\x8da je bila zgrajena v \xc4\x8dasu petega dalajlame in se je vanjo, skupaj z vlado, preselil leta 1649. Trinajsti dalajlama jo je v za\xc4\x8detku dvajsetega stoletja dogradil do dana\xc5\xa1nje velikosti. Pala\xc4\x8da je bila namenjena posvetni rabi. V njej so bili bivalni prostori, pisarne, u\xc4\x8dilnice, sprejemnice, upravni prostori in samostanski del. Osrednje, rumeno pobarvano dvori\xc5\xa1\xc4\x8de znano kot Deyangshar, lo\xc4\x8duje bivalne prostore lam od drugih redovnikov in od Rde\xc4\x8de pala\xc4\x8de. V Beli pala\xc4\x8di je tudi zlata stupa osmega dalajlame, knji\xc5\xbenica s pomembnimi budisti\xc4\x8dnimi spisi Kangyur (108 enot) in Tengyur (225 enot). Rumena stavba ob dvori\xc5\xa1\xc4\x8dni strani Bele pala\xc4\x8de je ove\xc5\xa1ena z ogromnimi transparenti vezenimi s svetimi simboli.\n_START_SECTION_\nRde\xc4\x8da pala\xc4\x8da\n_START_PARAGRAPH_\nRde\xc4\x8da pala\xc4\x8da ali Potrang Marpo je v celoti namenjena verskim \xc5\xa1tudijem in budisti\xc4\x8dnim molitvam. Sestavljena je iz zapletene postavitve razli\xc4\x8dnih dvoran, kapel in knji\xc5\xbenic na razli\xc4\x8dnih ravneh, s kompleksno vrsto manj\xc5\xa1ih galerij in ovinkastih hodnikov. V Rde\xc4\x8di pala\xc4\x8di po\xc4\x8diva v stupah kar osem tibetanskih dalajlam. Dvorane in kapele so do zadnjega koti\xc4\x8dka napolnjene z verskimi vsebinami. Tukaj so podobe Bud, ki se jim je uspelo z dobrodelnostjo, po\xc5\xbertvovalnostjo in meditacijo povzpeti nad meje posvetnega \xc5\xbeivljenja. Najdemo podobe bodhisatve, ki pomagajo ljudem ter duhovnike. Prav tako pa so pogosto naslikane stra\xc5\xa1ljive podobe jeznih bo\xc5\xbeanstev, ki ren\xc4\x8dijo, nosijo verige iz lobanj in podobno. Njihova jeza je uperjena na ljudi in slepila, ki se jih oklepajo.\n_START_SECTION_\nVelika zahodna dvorana\n_START_PARAGRAPH_\nOsrednja dvorana Rde\xc4\x8de pala\xc4\x8de je Velika zahodna dvorana ali prestolna dvorana, ki je sestavljena iz \xc5\xa1tirih velikih kapel, ki oznanjajo slavo in mo\xc4\x8d graditelja Potale, petega dalajlame. Dvorana je znana po svojih lepih freskah, ki spominjajo na perzijske miniature in prikazujejo dogodke iz \xc5\xbeivljenja petega dalajlame ter poro\xc4\x8dajo o zgodovini tibetanskega budizma._NEWLINE_V prvem nadstropju nad Zahodno kapelo so \xc5\xa1tevilna velika okna, ki prostor osvetljujejo in slu\xc5\xbeijo prezra\xc4\x8devanju Velike dvorane ter kapel. Med okni so odli\xc4\x8dne freske, ki prikazujejo podrobnosti iz \xc4\x8dasa gradnje pala\xc4\x8de Potala._NEWLINE_Iz drugega nadstropja je mogo\xc4\x8d dostop do osrednjega paviljona, ki se uporablja za obiskovalce pala\xc4\x8de, za nakup osve\xc5\xbeilne pija\xc4\x8de in spominkov._NEWLINE_V tretjem nadstropju je poleg fresk tudi vrsta temnih sob, kjer hranijo ogromne zbirke bronastih kipov in miniaturnih figuric izdelanih iz bakra in zlata.\n_START_SECTION_\nSveta kapela\n_START_PARAGRAPH_\nNa severni strani Velike zahodne dvorane v Rde\xc4\x8di pala\xc4\x8di se nahaja najbolj sveta kapela. Velike modre in zlate napise nad vrati je v 19. stoletju napisal Kitajski cesar Tongzhi in razgla\xc5\xa1ajo budizem kot blagoslovljeno podro\xc4\x8dje. Ta kapela, kot tudi jama Dharma pod njo, sicer izvirata iz sedmega stoletja. Kapela vsebuje majhen star kip Avalokitshvara in dveh njegovih spremljevalk. Na tleh je majhen, temen prehod v jamo Dharma, kjer je Songsten Gampo \xc5\xa1tudiral budizem. V jami so svete podobe Songsten Gampa, njegove \xc5\xbeene in njegovega ministra, Sambhota, u\xc4\x8denjaka, ki je razvil tibetansko pisavo ter \xc5\xa1tevilna bo\xc5\xbeanstva.\n_START_SECTION_\nSeverna kapela\n_START_PARAGRAPH_\nSeverna kapela prikazuje kronanje Bude Sakyamuni-ja na levi in petega dalajlamo, ki sedi na \xc4\x8dudovitem zlatem prestolu, na desni strani. Vi\xc5\xa1ina kipov je enaka, kar pomeni enak status. Na skrajni levi strani kapele je zlata stupa - grob enajstega dalajlame, ki je umrl kot otrok. Na desni strani kapele so Avalokiteshvara in njegove zgodovinske inkarnacije, Songsten Gampa in prvi \xc5\xa1tirje dalajlame. Pisma pokrita s svilo, v etuijih z lesenimi pokrovi, predstavljajo specializirano knji\xc5\xbenico.\n_START_SECTION_\nJu\xc5\xbena kapela\n_START_PARAGRAPH_\nJu\xc5\xbeni kapela je posve\xc4\x8dena Padmasambhavi, legendarnemu indijskemu magu in svetniku, ki je v 8. stoletju pri\xc5\xa1el v Tibet, si podredil demone doma\xc4\x8dinov in jim ukazal verovati v budizem. Njegova dru\xc5\xbeica Yeshe Tsogyal, kraljevo darilo, sedi na njegovem levem kolenu in njegova druga \xc5\xbeena, ki je bila iz rodne de\xc5\xbeele doline Swat, na njegovi desni strani. Na levi je prikaz osmih svetih duhov, na desni pa osem srditih gospodarjev \xc4\x8darobne mo\xc4\x8di, ki so si podredili demone vere Bon.\n_START_SECTION_\nVzhodna kapela\n_START_PARAGRAPH_\nKapela vzhoda je posve\xc4\x8dena reformatorju Congkhapi, ustanovitelju sekte Gelugpa (Rumene \xc4\x8depice). Njegov je osrednji kip, obdan je z lamami iz samostana Sakya, kjer so oblikovali pravila sekte. Kipi so narejeni iz razli\xc4\x8dnih materialov in imajo plemenite izraze.\n_START_SECTION_\nZahodna kapela\n_START_PARAGRAPH_\nKapela je posve\xc4\x8dena prvim petim reinkarnacijam dalajlame. Tukaj se tako nahaja pet zlatih stup. Velika osrednja stupa, visoka 14,85 metra, vsebuje mumificirano telo petega dalajlame. Stupa je zgrajena iz sandalovine in prevle\xc4\x8dena z ve\xc4\x8d kot 130 kg zlata ter posuta s 18.680 biseri in poldragimi kamni. Na levi stoji stupa dvanajstega dalajlame, na desni pa desetega dalajlame._NEWLINE_V grobnico 13. dalajlame, ki je visoka 22 metrov, se pride iz zgornjega nadstropja. Zgrajena je bila leta 1933. Sama stupa je visoka 14 m in oblo\xc5\xbeena s tono zlata in dragulji. Tukaj je tudi mandala izdelana iz 200.000 biserov, nanizanih na vrvice in okra\xc5\xa1ena z dragimi kamni in koralami. Freske v tradicionalnih tibetanskih stilih prikazujejo \xc5\xa1tevilne dogodke iz \xc5\xbeivljenja trinajstega dalajlame v zgodnjem 20. stoletju. Vse stupe vsebujejo tudi pomembne svete spise.\n_START_SECTION_\nSteber Zhol\n_START_PARAGRAPH_\nKamnit steber iz leta 764 ali malo kasneje, Zhol ali D\xc3\xb6ring Chima, je prvotno stal v vasi Zhol ob vzno\xc5\xbeju Potale. Danes stoji steber zanemarjen v novem parku pod pala\xc4\x8do Potala. Na njem naj bil najstarej\xc5\xa1i primer tibetanskega zapisa._NEWLINE_Steber vsebuje posvetilo slavnemu tibetanskemu generalu in opis njegovih zaslug za kralja, med njimi pohodi proti Kitajski, ki so dosegli vrhunec s kratko osvojitvijo kitajskega glavnega mesta Chang\'an (modern Xian) leta 763 na\xc5\xa1ega \xc5\xa1tetja, ko so Tibetanci za cesarja za\xc4\x8dasno nastavili sorodnika princese Jincheng Gongzhu (Kim-sheng Kong co.'